এমন পরিস্থিতিতে বসল সর্বদল বৈঠক। এই ধরনের বৈঠক সাধারণত হয় রাজনৈতিক দলগুলি যখন কোনও একটা বিষয়ে একমত হতে পারছে না, তখন তাদের মধ্যে মতৈক্য আনার জন্য। কাশ্মীরের বর্তমান অবস্থায় আলোচনাটা হবে কার সঙ্গে? কেন্দ্রীয় স্বরাষ্ট্র দফতরের রিপোর্টই বলেছে, এই আন্দোলনের নেতৃত্ব কার হাতে, তা স্পষ্ট নয়। ওই দফতর ৪০০ জনের একটা তালিকা তৈরি করেছিল, যাঁদের নেতা বলে মনে হচ্ছে। তাঁদের সকলকে জেলে পোরা হয়েছে। কিন্তু ৪০০ জনের সঙ্গে কী ভাবে আলোচনা করা যায়? কে-ই বা তাঁদের প্রতিনিধি? আর এঁরাই যদি নেতা হন, তাহলে তাঁরা সক্কলে জেলে যাওয়ার পরেও আন্দোলনটা চলছে কী করে? তাঁদের সঙ্গে আলোচনায় বসার পর আরও ৪০০ জন নেতা বেরোবে না তো? এমন ধাঁধার সমাধান করতে রাষ্ট্রের কর্তারা অপারগ। কারণ তাঁরা ‘পার্টি’, ‘নেতা’, এঁদেরই চেনেন, এঁদের সঙ্গেই আদানপ্রদান করতে অভ্যস্ত। ‘জনগণ’ যেন তাঁদের কাছে কোনও অচেনা প্রাণী, যার গতিপ্রকৃতি তাঁদের অজানা।